Diari Oficial de la Generalitat Valenciana


Sumari del DOGV 2560, del 27-07-1995 (1995/835673)

RESOLUCIÓ de 19 de juny de 1995, de la Direcció General de Centres Docents, per la qual es dicten instruccions per a regular el procés de sol.licitud i registre del llibre de qualificacions de formació professional, així com normes per a facilitar la tasca dels centre a l'hora d'emplenar-la
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2560

Data del DOGV
:   27-07-1995

Secció del DOGV
:   ALTRES DISPOSICIONS

Número del document
:   1995/835673


Data del document
:   19-06-1995

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

RESOLUCIó de 19 de juny de 1995, de la Direcció General de Centres Docents, per la qual es dicten instruccions per a regular el procés de sol.licitud i registre del llibre de qualificacions de formació professional, així com normes per a facilitar la tasca dels centre a l'hora d'emplenar-la   
L' Ordre de 30 d'octubre de 1992, del Ministeri d'Educació i Ciència (BOE de 11 de novembre), per la qual s'estableixen els elements bàsics dels informes d'avaluació dels ensenyaments de règim general regulats per la Llei Orgànica 1/1990, de 3 d'octubre, d'Ordenació General de Sistema Educatiu, així com els requisits formals derivats del procés d'avaluació que són necessaris per a garantir la mobilitat dels alumnes, modificada parcialmente per la de 2 d'abril de 1993, del Ministeri d'Educació i Ciència (BOE de 15 d'abril), fixa els documents d'avaluació, comuns a tot l'Estat, que reflecteixen els aprenentatges realitzats pels alumnes i permeten la seua mobilitat d'un a altre nivell o etapa del sistema educatiu entre centres escolars diversos del territori nacional. Així mateix, en el punt catorze, apartat 1, d'aquesta ordre es determina que l'esmentat llibre serà editat per les administracions educatives amb plenes competències en matèria d'educació, les quals establiran el procediment de sol.licitud i registre de l'esmentat document. Posteriorment, l'Ordre de 21 de juliol de 1994, del Ministeri d'Educació i Ciència (BOE de 26 de juliol) regula el Llibre de Qualificacions de Formació Professional com el document oficial que garanteix la mobilitat dels alumnes i recull la informació oficial que reflecteix els estudis cursats, les qualificacions obtingudes per l'alumne, els canvis de centre, així com la renúncia a la matrícula i la sol.licitud, per part de l'alumne, d'expedició del títol corresponent, una vegada superats tots els mòduls professionals del cicle formatiu.  
Una vegada publicat el Llibre de Qualificacions de la Formació Professional de la Comunitat Valenciana, per Ordre de 26 d'octubre de 1994, de la Conselleria d'Educació i Ciència (DOGV de 17 de novembre), i una vegada editat, escau dictar les instruccions que regulen el procés de sol.licitud i registre dels llibres, així com normes que faciliten la tasca dels centres a l'hora d'emplenar-les.  
En conseqüència, aquesta direcció general dicta les següents instruccions:  
Característiques del Llibre de Qualificacions   
de Formació Professional  
Primer.   
1. El Llibre de Qualificacions de Formació Professional és el document oficial que reflecteix i acredita els estudis de Formació Professional realitzats i les qualificacions obtingudes i possibilita la mobilitat dels alumnes entre centres on es cursen estudis de Formació Professional.  
2. Serà custodiat pel centre educatiu en el qual l'alumne es trobe matriculat cursant estudis de Formació Professional. Una vegada superats aquests, aquest serà entregat a la persona interessada.  
3. Portarà les signatures fefaents de les persones que corresponga en cada cas. Sota aquestes constarà el nom i els cognoms del signant.  
4. En cas d'errada a l'hora d'emplenar les dades, les esmenes s'hauran d'acreditar mitjançant diligència del/de la secretari/ària; si és possible, en la mateixa pàgina en els espais en blanc que hi haja o en les pàgines reservades per a observacions.  
Edició dels llibres  
Segon.  
 1. La Conselleria d'Educació i Ciència, per mitjà de la Direcció General de Centres Docents, editarà i controlarà els Llibres de Qualificacions de Formació Professional.  
2. La sèrie dels Llibres de Qualificacions de Formació Professional a la Comunitat Valenciana s'iniciarà amb les sigles CV, separades per un guió, de la lletra de la sèrie que serà la "A" majúscula. A la segona lletra correspondrà la "B" majúscula i així succesivament, seguint l'ordre de l'alfabet valencià. Cada sèrie constarà de 100.000 exemplars. S'iniciarà amb el número 00825 i acabarà amb el número 99276.  
Sol.licitud del llibre  
Tercer.   
1. La Unitat de la Inspecció Educativa de la Direcció Territorial d'Educació, solicitarà a la Direcció General de Centres Docents el nombre de llibres de qualificacions de Formació Professional que considere que hagen de ser necessaris en el seu àmbit territorial durant el curs escolar següent.  
L'esmentada sol.licitud haurà de tramitar-se en el mes de desembre de cada any, segons el model de l'annex I.  
2. Els directors dels instituts presentaran una relació, en doble exemplar, dels alumnes per als quals se sol.licita el Llibre de Qualificacions de Formació Professional, a la Unitat d'Inspecció Educativa de la seua província, en la segona quinzena del mes d'octubre de cada curs escolar.  
Aquestes peticions s'hauran de formular d'acord amb el model que figura com a annex II.  
3. Els directors dels centres privats hauran de presentar, en triple exemplar, la relació a què es refereix el paràgraf anterior mitjançant els instituts d'Educació Secundària en què es troben adscrits. Les esmentades relacions hauran de dur el vist-i-plau del director de l'institut. Una vegada emplenades per la Inspecció, un exemplar serà arxivat a l'institut que ho va trametre i l'altre es quedarà al centre privat sol.licitant.  
Quart.  
 1. Quan per alguna circumstància excepcional algun alumne sol.licite l'expedició d'un duplicat del Llibre de Qualificacions, els directors dels centres hauran d'ncloure el nom de l'alumne en la relació indicada en el punt tercer i consignar en un escrit annex a aquesta, la naturalesa de les circumstàncies que motiva la sol.licitud.  
2. Una vegada expedit el duplicat del nou llibre, es farà constar, en les pàgines destinades a observacions, una diligència conforme a l' annex III.  
3. Quan la sol.licitud de duplicat es formule des d'un centre diferent d'aquell en el qual l'alumne ha cursat els mateixos estudis amb anterioritat, el secretari del centre en què l'alumne haja de continuar els seus estudis haurà de sol.licitar de l'institut en el qual l'alumne haguera estat escolaritzat, o al qual es trobe adscrit el centre privat en què haguera cursat els esmentats ensenyaments, una certificació on consten els resultats d'avaluació obtinguts, així com el nombre de vegades que s'ha presentat a la avaluació i qualificació final d'un mateix mòdul professional. El contingut de dita certificació haurà de ser traslladat a les pàgines corresponents del nou Llibre de Qualificacions de Formació Professional.  
Registre  
Cinqué.   
1. Les unitats de la Inspecció Educativa de cada direcció territorial d'Educació hauran de fer constar en la relació de sol.licitud de llibres a què fa referència l'apartat tercer, punt dos, la sèrie i el número de cada llibre que es distribuesca al centre. L'original d'aquesta relació serà arxivat en la Unitat de la Inspecció Educativa i constituirà el registre de llibres de la direcció territorial corresponent.  
2. La Inspecció Educativa tornarà al centre el duplicat de la llista d'alumnes per als quals se sol.liciten els llibres de qualificacions de Formació Professional quan entregue els corresponents llibres expedits, amb la diligència d'autorització de la direcció territorial.  
3. Amb aquestes còpies diligenciades per la Inspecció Educativa, els centres constituiran el seu registre de Llibres de Qualificacions de Formació Professional . En aquest registre quedarà constància de l'assignació de tots aquests llibres als respectius alumnes, amb l'especificació de les possibles indicacions de les direccions territorials d'Educació.  
4. Quan es matricule al centre algun alumne procedent d'una altra comunitat autònoma, se sol.licitarà al centre d'origen el llibre corresponent el qual serà anotat en el Llibre Registre amb la sèrie i el número corresponents. Així mateix, això també es notificarà a la Unitat de la Inspecció Educativa de la direcció territorial d'Educació a fi que siga anotat en el Llibre Registre de Llibres de Qualificacions de Formació Professional.  
Instruccions per tal d'emplenar-lo  
Sisé.  
 1. El centre en el qual es matricule l'alumne per a cursar estudis de Formació Professional serà l'encarregat d'emplenar el Llibre de Qualificacions i, sempre que es tracte d'un inici d'estudis de Formació Professional, ho serà també de la seua obertura.  
2. En cas d'errades a l'hora d'emplenar les dades, les esmenes s'hauran d'acreditar mitjançant diligència amb la signatura del/de la secretari/ària; si és posible, en la mateixa pàgina en els espais en blanc que hi haja o en les pàgines reservades per a observacions.  
3. Quan l'espai destinat a indicar els mòduls professionals que componen el cicle formatiu no siga suficient i l'abreviació poguera donar lloc a confusions, s'indicarà explícitament el nom complet de cada mòdul professional i l'abreviatura corresponent, en les pàgines reservades per a observacions.  
Seté.   
1. L'expressió de l'avaluació final dels mòduls professionals, llevat del mòdul professional de formació en centres de treball, es realitzarà en termes de qualificacions, que es formularan en xifres d'un a deu, sense decimals.  
2. Es consideraran positives les qualificacions iguals o superiors a cinc i negatives les restants.  
3. La qualificació del mòdul professional de formació en centres de treball es formularà en termes d'apte/no apte.  
4. La qualificació final del cicle formatiu s'obtindrà com a nota mitjana de les qualificacions dels mòduls que el formen. Per a obtenir aquesta nota mitjana, es ponderaran les notes obtingudes per l'alumne en cadascun dels mòduls, llevat del mòdul de formació en centres de treball, amb el nombre d'hores que tenen assignades.  
Vuité.  
 1. Una vegada superats els estudis corresponents a un cicle formatiu de Formació Professional, es farà el lliurament del Llibre de Qualificacions a l'alumne i es reflectirà aquest fet en l'expedient acadèmic. Així mateix, del lliurament del Llibre, en quedarà constància al centre mitjançant la signatura del rebut de l'alumne.  
2. En els llibres corresponents als alumnes de centres privats, la diligència relativa a l'expedició del títol de tècnic o tècnic superior serà emplenada per l'institut d'Educació Secundària al qual es troben adscrits, una vegada confrontades les qualificacions incloses en el Llibre i amb les incloses en les actes.  
3. Els llibres de qualificacions dels alumnes que no superen el cicle formatiu quedaran sota custòdia de l'institut en el qual cursaren estudis o al qual estiga adscrit el centre privat.  
Trasllat del Llibre de Qualificacions  
 de Formació Professional  
Nové.  
 1 Quan un alumne es trasllade de centre, el centre d'origen remetrà al de destinació, i a petició d'aquest, el Llibre de Qualificacions de Formació Professional de l'alumne, degudament emplenat. El centre de destinació anotarà en el Llibre de Qualificacions de Formació Professional la inscripció de l'alumne i obrirà un nou expedient acadèmic on es traslladaran les dades consignades en el Llibre de Qualificacions. En el cas que les diligències de trasllat contingudes en el Llibre de Qualificacions resulten insuficients, els centres estendran noves diligències en les pàgines destinades a observacions.  
2. El trasllat dels Llibres de Qualificacions dels alumnes de centres privats haurà de fer-se efectiu per mitjà de l'institut d'Ensenyament Secundari al qual estiguen adscrits. En aquests casos, amb el Llibre de Qualificacions, l'institut d'origen adjuntarà la certificació que es recull en l'annex IV.  
3. En el moment del trasllat i per a permetre l'adequada inscripció al centre de destinació,fins al moment que es reba la documentació pertinent, l'alumne haurà de sol.licitar del centre d'origen una certificació, segons el model de l'annex V, en la qual consten els estudis que realitza o ha realitzat en aqueix any acadèmic.  
4. Pel que fa a la resta de circumstàncies de trasllat, s'aplicarà el que estableix el punt quart de l'Ordre de 26 de juliol de 1994.  
Instruccions a seguir durant el procés d'aplicació de la nova ordenació del sistema educatiu.  
Deu.  
 Per als alumnes que s'incorporen als ensenyaments del nou sistema educatiu, en els cicles formatius de Grau Mitjà i Grau Superior, serà d'obligada utilització el Llibre de Qualificacions de Formació Professional. Els directors dels instituts hauran de sol.licitar, de forma immediata, el Llibre de Qualificacions per als alumnes que han iniciat cicles formatius de Formació Professional i no en tinguen.  
Onze.  
 Les direccions territorials d'Educació adoptaran les mesures oportunes per garantir el compliment del que s'estableix en la present Resolució.  
València, 19 de juny de 1995.- La directora general de Centres Docents: Carmen Macián Armengod